Správa zo zahraničnej pracovnej cesty - osnova
1.  Účastník ZPC:
Mgr. Patrik Helmich, Sekcia vysokých škôl, vedy a výskumu MŠVVaŠ SR

2.  Zahraničná pracovná cesta:
Belgické kráľovstvo, Brusel
17.-18.2.2016
Európska komisia
Rue de la Loi 41, 1000 Brusel

Zastupovanie SR na rokovaní Strategického výboru Horizontu 2020

Cestovné náklady boli refundované zo strany EK
Pobytové náklady hradilo MŠVVaŠ SR

3.  Rámcový program pobytu:
17. 2. 2016 prílet na letisko v Bruseli
18. 2. 2016 rokovanie od 10.00 hod do 16.00 hod 

4.  Stručný priebeh rokovaní, resp.  študijného pobytu:

Zasadnutie programového výboru bolo prednostne venované zmenám v implementovanom pracovnom programe Horizontu 2020 na roky 2016-2017, pričom ide o zmeny, ktoré by sa mali uplatniť pri formulovaní a administrovaní výziev na projekty v roku 2017. 
Jednou z plánovaných zmien je novinka v procese hodnotenia projektov Teamingu, kde by malo byť v druhom kole zavedené vypočutie (hearing). Cieľom je podľa EK skvalitniť proces hodnotenia projektov. Zároveň dôjde k technickej zmene čo sa týka dátumu uzatvorenia  výzvy pre teaming  (Widespread 01-2016-2017-Teaming Phase 2): deadline sa posúva na 23. júna 2016.
Nový upravený pracovný program na roky 2016 - 2017 bude strategickému výboru predstavený v apríli 2016, s tým, že súčasťou prezentácie bude aj rozpočet pre výzvy. Následne sa budú môcť vyjadriť jednotlivé programové výbory Horizontu 2020 a finálne schválenie návrhu sa očakáva koncom júla 2016.
Zároveň sa začnú práce na finálnom pracovnom programe Horizontu 2020, ktorý bude aplikovaný od roku 2018 do skončenia programu v roku 2020. Na príprave začnú pracovať poradné skupiny. Jedným z prvých výstupov by mala byť tzv. Gap Analysis. Cieľom je zisť do akej miery sa podarilo prostredníctvom predošlých resp. súčasných pracovných programov pokryť všetky oblasti a priority Horizontu 2020.
Na rokovaní prebehla diskusia k plánovanému pracovnému programu Horizontu 2020 na roky 2018-2020. Návrh EK ukončiť Horizont 2020 3-ročným pracovným programom sa stretol s nevôľou zo strany členských krajín EÚ, ktoré argumentujú najmä stratou flexibility (ako ukazuje prax v rámci jednotlivých rokov  pracovného programu je možné robiť iba technické a skôr kozmetické zmeny). Ešte pred zasadnutím výboru bola zo strany Francúzska iniciovaná spoločná iniciatíva členských krajín a bol pripravený spoločný list adresovaný EK, v ktorom členské štáty požadujú iné riešenie napr. vo forme 2+1 alebo 1+2 ročných pracovných programov ku koncu Horizontu 2020. K listu sa pripojilo celkovo 25 členských a asociovaných krajín vrátane Slovenskej  republiky. Členské štáty poukazujú aj na fakt, že sa týmto krokom zníži váha strednodobého hodnotenia Horizontu 2020, nakoľko odporúčania, ktoré experti naformulujú nebude možné z časového hľadiska, kvôli 3-ročnému programu do Horizontu 2020 implementovať. To je zlá správa aj z nášho pohľadu nakoľko práve strednodobé hodnotenie otvára možnosti ako zakomponovať do Horizontu 2020 ďalšie opatrenia na zvýšenie účasti najmä EÚ 13. Na druhej strane EK argumentuje potrebou zabezpečiť dostatočnú predvídateľnosť pre záujemcov o výzvy Horizontu 2020 čo sa týka plánovaných tém. Podľa členských krajín je však potrebné hľadať rovnováhu medzi predvídateľnosťou a flexibilitou. Horizont 2020 totiž nerieši iba dlhodobé výskumné programy, ale zameriava sa aj na malé a stredné podniky a inovácie, pričom nie je možné v tomto prípade a pri rýchlom nástupu nových inovácií vytvoriť témy a pravidlá 4 roky dopredu (pracovný program 2018-2020 by sa totiž pripravoval už od začiatku roku 2017).
Na rokovaní výboru EK vzala na vedomie argumenty členských štátov avšak potvrdila, že naďalej trvá na svojom postupe v podobe 3-ročného pracovného programu. Členské štáty opätovne vystúpili a podporili (vrátane SR) argumenty uvedené v spoločnom liste. Dá sa očakávať, že táto téma bude kontinuálne otváraná aj na ďalších zasadnutiach výboru.   
EK poskytla informácie aj k harmonogramu strednodobého hodnotenia Horizontu 2020 (Interim evaluation) čo je zaujímavé aj z pohľadu nášho nadchádzajúceho predsedníctva v Rade EÚ. V júni 2015 bola prezentovaná cestovná mapa hodnotenia. V priebehu prvého polroka 2016 budú iniciované expertné skupiny a Skupina na vysokej úrovni pre strednodobé hodnotenie. V 4. štvrťroku 2016 prebehne online verejná konzultácia (3 mesiace). V polovičke roku 2017 by mala byť k dispozícii finálna správa a odporúčania skupiny na vysokej úrovni, pričom v druhom polroku 2017 by mala EK schváliť oznámenie k výsledkom hodnotenia. 
Na rokovaní boli prezentované aj výsledky hodnotení viacerých výziev Horizontu  zameraných na oblasť „veda pre spoločnosť (Science for Society)“. Konkrétne témy boli zamerané na:
•	Vzdelávanie a kariéru výskumníka
•	Rodovú rovnosť vo výskume
•	Zapojenie verejnosti do výskumu a inovácií
•	Zodpovedný výskum a inovácie
Celkový rozpočet pre tieto výzvy dosiahol 49,9 mil. EUR a v rámci hodnotenia bolo posudzovaných 394 návrhov projektov. V rámci hodnotenia bol schválený jeden úspešný projekt, v ktorom participuje organizácia zo Slovenska.
2 účasti slovenských organizácií boli prezentované v ďalšej výzve zameranej na  inovácie (Fast Track to Innovation-FTI). Projekty FTI sú zamerané na podporu v poslednej fáze pred uvedením inovatívneho výrobku na trh.
Dôležitým prvkom Horizontu 2020 je  dôraz na vedeckú kooperáciu s 3. krajinami. Ide o súčasť stratégie EÚ pre medzinárodnú spoluprácu vo výskume a vývoji. Stratégia má 3 základné ciele:
•	Posilniť globálne postavenie EÚ, atraktivitu európskeho výskumu a inovatívneho európskeho priemyslu.
•	Riešiť globálne spoločenské výzvy
•	Podporovať zahraničnú politiku EÚ
•	Zapojiť európske politické a grantové nástroje do takejto spolupráce.
Podľa EK bude potrebné sa tejto téme intenzívne venovať, nakoľko je možné pozorovať klesajúci trend zapojenia 3. krajín do európskych projektov (v porovnaní 7. RP vs Horizont 2020). Týka sa to aj kľúčových partnerov ako sú USA a Rusko. Zároveň EK v diskusii potvrdila, že napriek problémom medzi EÚ a Ruskom nemieni izolovať ruských vedcov, naopak je stále otvorená pre výskumnú spoluprácu. 
EK prezentovala aktuálny stav databázy nezávislých hodnotiteľov,  ktorí zabezpečujú hodnotenie projektov Horizontu 2020. Obnovu a doplnenie stavu hodnotiteľov EK zabezpečuje prostredníctvom výzvy tzv. Call of expression of interest. Do konca roku 2015 sa podľa EK zaregistrovalo viac ako 82 000 expertov. Z toho EK pri hodnotení projektov v roku 2015 využila 10 000 expertov. Podľa prezentovaných štatistík tvorí podiel hodnotiteľov zo Slovenska 0,69%. Je potrebné ďalej podporovať väčšie zapojenie slovenských výskumníkov do tejto databázy, nakoľko počet hodnotiteľov môže mať výrazný aj keď nepriamy dopad na účasť v programe, keďže hodnotenie projektov je ideálnou „školou“ pre výskumníkov ako písať projekty a naopak, ktorým veciam sa v návrhoch vyhýbať. 

5.  Odporúčané závery:
Na zasadnutí výboru boli zo strany EK prezentované návrhy na úpravu pracovného programu Horizontu 2020 na rok 2017 ako aj vízia EK čo sa týka programovania Horizontu 2020 v poslednom období implementácie. Prebehla diskusia k návrhu EK ukončiť Horizont 2020 záverečným 3-ročným pracovným programom, čo však napadli členské krajiny EÚ, ktoré svoje argumenty už vopred sformulovali v spoločnom liste, ktorý mal podporu 25 krajín. 

EK tiež prezentovala výsledky viacerých výziev Horizontu 2020 napr. výzvy pre oblasť „veda pre spoločnosť (Science for Society)“. Taktiež boli detailne prezentované trendy výskumnej spolupráce EU s 3. krajinami vrátane Ruska a stav a podiel jednotlivých krajín čo sa týka hodnotiteľov Horizontu 2020.

6.   Prehľad prinesenej dokumentácie a miesto jej uloženia
Dokumentácia je umiestnená na Sekcii vysokých škôl, vedy a výskumu.

7.   Osobitne vyhodnotený očakávaný prínos ZPC

Z pohľadu SR je potrebné vyzdvihnúť dve kľúčové témy. Prvou je záverečné programovanie Horizontu 2020. Z nášho pohľadu by bol výhodnejší návrh členských krajín rozdeliť záverečné obdobie Horizontu 2020 na dva oddelené pracovné programy. Našou ambíciou je pokúsiť sa využiť strednodobé hodnotenie Horizontu 2020 a v spolupráci s EÚ 13 presadiť čo najviac zmien v Horizonte 2020, ktoré by otvorili väčší priestor pre šírenie excelentnosti a účasť našich výskumníkov v projektových konzorciách. EK však zatiaľ, napriek jednotnému tlaku väčšiny členských krajín zotrváva na svojom návrhu 3-ročného záverečného programu Horizontu 2020, pričom v tom prípade sa zapracovanie odporúčaní zo strednodobého hodnotenia nejaví reálne. Túto tému je potrebné ďalej sledovať a reagovať pri prípadnom ďalšom kole diskusií. Postup je potrebné koordinovať s ďalšími členskými krajinami. 
Druhou dôležitou témou je harmonogram strednodobého hodnotenia Horizontu 2020. Je potrebné pri aktivitách nášho predsedníctva počítať s načasovaním krokov, ktoré EK prezentovala v súvislosti s hodnotením a zabezpečiť adekvátne zastúpenie SR v Skupine na vysokej úrovni pre strednodobé hodnotenie Horizontu 2020.

8.    Spôsob zverejnenia výsledkov ZPC, prenos získaných informácií

Súhlasím so zverejnením správy na internete

Správu vypracoval: Mgr. Patrik Helmich
Dátum: 
Správu schválil:  prof. Ing. Peter Plavčan, CSc.